Ofsaveðrið sem allt stefnir í að gangi yfir landið á morgun og á miðvikudaginn á rætur sínar að rekja til óvenjudjúprar lægðar sem er nú við suðvesturströndina og dýpkar hratt . Kemur hún með mjög rakt loft suður úr höfum sem kælist og þéttist hér yfir kaldari sjó . Lægðin fær auk þess ákveðið orkuskot frá annarri lægð sem er sunnar . Á sama tíma er hæð yfir Grænlandi sem ýtir á móti lægðinni , þannig að lægðin mun hanga yfir Austurlandi og valda því að veðrið vestan megin við hana verður alltaf verra og verra . Það verður svo um síðdegið á morgun sem lægðin verður gerð afturreka og veðrið mun fara að ganga niður . Elín Björk Jónasdóttir , veðurfræðingur á Veðurstofu Íslands , segir í samtali við mbl.is að um sé að ræða óvenjudjúpa lægð sem muni skella harðri norðanátt yfir vestari hluta landsins með miklum veðrabirgðum . Hún segir óvenjulegt að lægðir liggi svona lengi yfir landinu , en að hæðin sem komi yfir Grænland valdi þessu . Hún segir að ef spáin rætist sé um mannskaðaveður að ræða , en gert er ráð fyrir allt að 33 m / s á Norðurlandi vestra og 28 - 30 m / s á Vestfjörðum , Breiðafirði , Faxaflóasvæðinu og Norðurlandi eystra . Hún segir að eftir því sem liðið hafi á spátímann hafi versta veðrið færst aðeins í austur , en það hefur meðal annars þau áhrif að veðurofsinn á höfuðborgarsvæðinu verður ekki alveg jafn slæmur og gert hafði verið ráð fyrir . Hún segir þetta hins vegar aðeins sjónarmun og veðrið verði enn mjög slæmt . Á móti kemur að nú er verra veðri spáð á Húnaflóa og í Skagafirði að sögn Elínar . Til viðmiðunar er 32 m / s sami vindstyrkur og var í 12 vindstigum áður fyrr . Var það hæsta stig sem Veðurstofan notaðist áður við og í skilgreiningu segir að allt lauslegt fjúki í slíku veðri . „ Skyggni oftast takmarkað , jafnvel í þurru veðri . “ Í viðvörun Veðurstofunnar á Facebook er bent á hættu fyrir báta í höfn í þessu veðri , en Elín segir að búast megi við stórstreymi og hækkandi sjávarstöðu vegna áhlaðanda og að fyrir norðan land geti orðið allt að 10 metra ölduhæð þegar veðrið gengur yfir . Segir hún þetta því koma allt á sama tímanum og að smábátar í höfnum geti farið illa . Vísar hún til þess að árið 2012 hafi trilla sokkið í smábátahöfninni í Reykjavík í Höfðatorgsveðrinu svokallaða , en Elín segir að líkja megi veðrinu núna að nokkru leyti við það veður .